3. LISA.

Keskse koordineerimisüksuse asukohaks olevate liikmete iga-aastased sissemaksed

Keskse koordineerimisüksuse organisatsiooniline struktuur

MIRRI-ERICi keskne koordineerimisüksus koosneb kahest eri kohtades asuvast osast: Portugali Vabariigis Braga linnas asuv põhikirjajärgne asukoht ja Hispaania Kuningriigis Paterna linnas tegutsev koostöökeskkonna keskus.

MIRRI-ERICit juhitakse sõltumatult kohapeal tegutsevatest haldusstruktuuridest ja keskse koordineerimisüksuse töötajad on kõigist mBRKdest sõltumatud.

Asukoht ja füüsiline taristu

MIRRI-ERICi põhikirjajärgne asukoht on Bragas Minho Ülikoolis. Ülikoolis on üle 20 000 üliõpilase ja mitu MIRRI-ERICi tegevuse seisukohast asjakohast teaduskonda. Biotehnika keskus toimib ühenduslülina MIRRI-ERICi põhikirjajärgse asukohaga ja haldab Portugali kultuuride kogu Micoteca da Universidade do Minho, mis on ISO 9001:2015 kohaselt sertifitseeritud. Biotehnika keskuse tegevuse tulemusena on loodud üle 13 võrsefirma. Jalutuskäigu kaugusel asuvad arsti-, bioloogia- ja keemiateaduskond.

Lähedal asub ka rahvusvaheline Ibeeria nanotehnoloogia labor (INL). Teadus- ja tehnoloogiapark Avepark pakub lähikonnas asjakohaseid seonduvaid teenuseid.

MIRRI koostöökeskkonna keskus asub Valencia Ülikoolis. Valencia Ülikool pakub andmetöötlusteenust, mis võimaldab kasutada teaduslikke ja hariduslikke rakendusi. Hispaania superandmetöötluse võrgu Valencia sõlme Tirant 2 haldab Valencia Ülikool. Ülikoolil on suurte serverite majutamiseks vajalik taristu ja nende haldamisele spetsialiseerunud personal.

Valencia Ülikoolis selle virtuaalse koostöökeskkonna majutamisel kasutatakse ära sünergiat konsortsiumi LifeWatch ERIC Hispaanias asuva ühisrajatisega, et töötada välja mõlema teadustaristu ühiste eesmärkide saavutamiseks vajalikke töövahendeid.

Kontoriruumid (m2 ja ruumide arv)

Braga: 3 kabinetti ja koosolekuruum (kokku 100 m2), mis jagunevad järgmiselt:

tegevdirektori kabinet (20 m2);

finantsjuhi/projektijuhi kabinet (20 m2);

avatud planeeringuga kabinet, kus töötavad juurdepääsu haldav juht ja sekretär ning asub IT-juhi töökoht (30 m2);

koosolekuruum (30 m2);

puhkeruum (kohvi-/teepauside ja lõunatamise jaoks).

Valencia: IT-juhi kabinet (18 m2)

Kõik ruumid on täielikult varustatud tänapäevase, ergonoomilise ja mugava mööbliga. Tänapäevased

arvutite jaoks sobivad töölauad on varustatud hea riiulisüsteemiga. Olemas on kohvikeetmise võimalused, köögikapid ja valamud.

Arvutite, kirjatarvete, IT-toe, telefoni-/videokonverentsisüsteemi ja koosolekuruumide kättesaadavus

Igal töötajal on kasutamiseks arvuti. Tagatakse kiire internetiühendus ja IT-tuge pakkuv osakond. Saadaval on kõik kirjatarbed. Kontoriruumid varustatakse telefoni-/videokonverentsiseadmetega.

Olemas on mitu erinevatele tehnilistele vajadustele vastavat konverentsi- ja seminariruumi,

mis on täielikult varustatud video- ja telefonikonverentsiseadmete, heliseadmete ja projektoritega.

Turvalise suure ribalaiusega IT-ühenduse (mõlemas suunas) kättesaadavus

MIRRI-ERICi töötajate ja külaliste käsutuses on kiudoptiline ja traadita sümmeetriline lairibaühendus kiirusega 10 Gbit/s kogu hoones ja ülikoolilinnakus. Samuti on GÉANTi võrgustiku osana kättesaadav ülemaailmne teadus- ja haridusasutustele pakutavate rändlusteenuse võrgustik „eduroam“ ning võimalik on kasutada VPNi. Pimekiul põhinev täiustatud sidevõrk RedIRIS-Nova võimaldab piiramatut ja tõhusat võrguhaldust ning kulutõhusat juurdepääsu ribalaiusele.

Keskset koordineerimisüksust majutavate liikmete iga-aastased rahalised ja mitterahalised sissemaksed